b"\n_START_ARTICLE_\nSlaget ved Edessa\n_START_SECTION_\nBakgrunn\n_START_PARAGRAPH_\nForut slaget hadde Sjafur trengt seg dypt inn i romerske omr\xc3\xa5de flere ganger, erobret og plyndret Antiokia ved Orontes i romersk Syria i 253 eller 256. Etter \xc3\xa5 ha beseiret usurpatoren Aemilianus og sikret seg den keiserlige purpurkappen for seg, dro Valerianus til de \xc3\xb8stlige provinsene s\xc3\xa5 snart han kunne, i 254 eller 255, og gradvis fikk han gjenopprettet orden. Han var allerede en aldrende mann, i seksti\xc3\xa5rene da han ble keiser, valgt av sine soldater som myrdet hans forgjenger etter et styre p\xc3\xa5 mindre enn et \xc3\xa5r. I Roma ble han akseptert som keiser med sin s\xc3\xb8nn Gallienus som medkeiser. \xc3\x85 reise \xc3\xb8stover var n\xc3\xb8dvendig. Sasaniderikets aggresjon betydde at Syria i s\xc3\xa6rdeleshet var utsatt, men ogs\xc3\xa5 at Anatolia kunne bli angrepet og erobret. Dessuten var det gotiske angripere fra nord som trengte seg inn i Anatolia via de vestlige og \xc3\xb8stlige kysten av Svartehavet. Han konfronterte goterne i nordlige Anatolia. Goterne herjet Pontos og bevegde seg inn i Kappadokia. Et fors\xc3\xb8k fra Valerianus \xc3\xa5 avskj\xc3\xa6re dem feilet grunnet Cyprianus' pest som raste. Mens hans h\xc3\xa6r var i svekket tilstand grunnet sykdom, invaderte Sjafur nordlige Mesopotamia i 260, antagelig tidlig p\xc3\xa5 v\xc3\xa5ren. Valerianus hadde satt opp hovedkvarter i Antiokia, men hans tilstedev\xc3\xa6relse i Syria hadde ikke begrenset ikke Sjafurs aggresjon.\n_START_SECTION_\nSlaget\n_START_PARAGRAPH_\nValerianus marsjerte \xc3\xb8stover i 260 mot den persiske grensen. I henhold til Sjafurs redegj\xc3\xb8relse m\xc3\xb8tte han den persiske hovedh\xc3\xa6ren under kommando av Sjafur selv mellom Carrhae og Edessa. Sjafur hadde begge disse byene under beleiring, og var \xc3\xa5rsaken til at Valerianus ledet den romerske h\xc3\xa6ren p\xc3\xa5 rundt 70 000 mann som var samlet fra alle kanter av Romerriket. I slaget som fulgte ble h\xc3\xa6ren avgj\xc3\xb8rende beseiret, og alle de overlevende ble tatt som krigsfanger og deportert til Sasanideriket. Med fulgte keiseren og betydelig med krigsbytte.\n_START_SECTION_\nKilder\n_START_PARAGRAPH_\nOvenst\xc3\xa5ende er hva Sjafur selv forteller i hans Res Gest\xc3\xa6 (latin: \xc2\xabting gjort\xc2\xbb). Det er ingen detaljer om selve slaget, men det er omtalt i et episk dikt Shahnameh, skrevet langt senere p\xc3\xa5 900-1000-tallet hvor den persiske poeten Firdausi hevder at 10 000 av Valerianus' h\xc3\xa6r ble drept og 1 600 tatt til fange._NEWLINE_Romerske kilder, da Zosimus' Historia Nova, gir en mer tillitsfull og annerledes redegj\xc3\xb8relse. I henhold til Zosimus var Valerianus' h\xc3\xa6r sterkt redusert av virkningen av pesten. Keiseren konfronterte ikke Sjafur, men fors\xc3\xb8kte \xc3\xa5 kj\xc3\xb8pe seg en fred. Han sendte en eskorte med en appell om \xc3\xa5 opph\xc3\xb8re krigshandlingene. Sjafur sendte ambassad\xc3\xb8rene tilbake og krevde \xc3\xa5 forhandle direkte med keiseren. Valerianus kom ham i m\xc3\xb8te med kun en h\xc3\xa5ndfull menn da han stolte p\xc3\xa5 perserens \xc3\xa6re. Straks han m\xc3\xb8tte perserne ble han grepet og endte sine dager som fange i Persia. Det var ille om keiseren falt i kamp, men enda verre \xc3\xa5 bli tatt som fange av fienden. Blant fangene var mange h\xc3\xb8ytst\xc3\xa5ende myndighetspersoner, inkludert en pretorisk prefekt.\n_START_SECTION_\nEtterspill\n_START_PARAGRAPH_\nDet er flere og motstridende omtaler av Valerianus' skjebne etter at han ble fraktet bort som persisk krigsfange._NEWLINE_En kilde hevder at Sjafur sendte Valerianus og en del av hans h\xc3\xa6r til byen Bishapur hvor de levde under relativt gode forhold. Sjafur benyttet de gjenv\xc3\xa6rende soldatene som bygningsarbeidere da mange av dem var trente ingeni\xc3\xb8rer og h\xc3\xa5ndverkere. Band-e Kaisar (\xc2\xabC\xc3\xa6sars dam\xc2\xbb) er et av levningene av romersk byggekunst lokalisert i n\xc3\xa6rheten av oldtidsbyen Susa._NEWLINE_Lactantius hevder derimot at Sjafur ydmyket Valerianus og benyttet seg av den tidligere keiseren som en krakk n\xc3\xa5r han steg p\xc3\xa5 hesten. Han ble oppbevart i et hull og ydmyket av den persiske kongen, i henhold til Aurelius Victor. Ved sin d\xc3\xb8d ble han flodd, liket stoppet ut, og satt som et trof\xc3\xa9 p\xc3\xa5 romersk underkastelse i et persisk tempel._NEWLINE_Det er ogs\xc3\xa5 omtaler som hevder at han ble behandlet med respekt og at p\xc3\xa5standene om tortur har blitt fabrikkert av kristne historikere i senantikken for \xc3\xa5 vise de plager som ikke-kristne var i stand til \xc3\xa5 p\xc3\xa5f\xc3\xb8re._NEWLINE_Etter at Valerianus ble tatt til fange, lot Sjafur omr\xc3\xa5det Kilikia herjet, men han ble til sist sl\xc3\xa5tt tilbake av en romersk styrke som var satt sammen av Fulvius Macrianus, Callistus (Balista), og ikke minst Odenathus av Palmyra med hans kavaleri og bueskyttere. Macrianus utropte deretter sine s\xc3\xb8nner som keisere, og p\xc3\xa5 Balkan var det et annet oppr\xc3\xb8r, men Valerianus' s\xc3\xb8nn Gallienus slo ned oppr\xc3\xb8rene."